|  |  |  |  |  |  |
| --- | --- | --- | --- | --- | --- |
| **Rapporterende enhet:** | **Helsam** | **Rapportert av:** | **Terje P. Hagen**  **Knut Tore Stokke** | **Periode:**  **T2 - 2021** |  |

# Ledelsesvurdering Helsam 2. tertial 2021

### Innledning

Andre tertial 2021 ved Helsam har i stor grad vært preget av pandemien og innføringen av nye økonomi- og lønnssystemer.

I tillegg til den praktiske håndteringen av ulike tiltak knyttet til pandemien så er det særlig to momenter som har preget denne perioden. Det ene er knyttet til planlegging og gjennomføring av undervisningsaktiviteten. Usikkerheten knyttet til hva slags tiltaksregime som til enhver tid vil gjelde har medført en del ekstraarbeid for å sikre studentene best mulig undervisning, men på den andre siden også sørge for forutsigbare rammer for underviserne. Det andre hovedarbeidet har vært knyttet til vurderinger av aktivitetsnivå i forskningen. Ekstraarbeid med undervisningen og begrensninger knyttet til reiser og fysisk datainnsamling har begrenset de ansattes muligheter til å opprettholde høy forskningsaktivitet. Som en følge av dette har vi blant annet hatt en diskusjon knyttet til overførbarhet av driftsmidler satt av til forskningsaktivitet. Vi har lagt til grunn at det vil være symbolsk veldig viktig ovenfor den innsatsen som våre ansatte har ytt under pandemien at de gis muligheter til å ta igjen noe av den tapte forskningsaktiviteten etter hvert som begrensningene knyttet til pandemien reduseres.

Innføringen av nye økonomi- og lønnssystemer ved UiO har krevd betydelig ekstrainnsats særlig hos økonomene. Det overordnete inntrykket er at vi fortsatt er i en fase hvor vi bruker vesentlig mer tid på å holde driften i gang enn under de forrige systemene. De nye systemene innebærer vesentlige forbedringer på flere områder, kanskje særlig knyttet til BOA-økonomien, men erfaringen så langt er at enkelte andre løsninger er enten vesentlige mindre effektive og/eller ufullstendige. Vi vil særlig trekke fram at løsningene knyttet til timelønn og da særlig timelønn i undervisning fungerer dårlig, og som konsekvens er det et etterslep på effektueringen. I tillegg er det utfordringer med flyt og tilgangsstyring både inn mot timelønn og i innkjøp/fakturaløsningen. Vår forståelse er at det pågår et betydelig utviklingsarbeid på løsningene fortsatt. Vi har godt håp om at det er mulig å nå målsettingene knyttet til de nye systemene, men vi vil påpeke at det også i tiden framover vil kreve til dels betydelig merinnsats både lokalt og sentralt.

[Ledelsesvurderingen skal gi en overordnet vurdering av enhetens virksomhet. Ledelsesvurderingen skal bygge på den øvrige rapporteringen, men vurderingen skal gi et mer strategisk perspektiv på enhetens samlede aktivitet og økonomi.]

### Vurdering av økonomisk utvikling

Som det framgår av vedlagte økonomirapport for T2 2021 så representerer overgangen til nye økonomisystemer den viktigste usikkerhetsfaktoren for instituttets økonomi ved utgangen av andre tertial. Vi har ikke grunnlag for å forvente at den økonomiske situasjonen er vesentlig forandret i løpet av tertialet, men overgangen innebærer at vi har dårligere oversikt enn normalt. Det gjelder særlig tre elementer; nye verktøy og rutiner for prognosearbeidet, enkelte feilposteringer av lønn mellom bevilgning og basis og hvorvidt konverteringen av BOA-prosjektene påvirker nettobidraget.

Den økonomiske situasjonen ved Helsam har vært krevende de siste årene, men vi forventer fortsatt en utvikling hvor det akkumulerte overforbruket i bevilgningsøkonomien gradvis reduseres og at det vil være mulig å oppnå økonomisk balanse i bevilgningsøkonomien i løpet av 2022. Samtidig med dette så har vi konstante utfordringer med å sikre tilstrekkelig undervisningskapasitet for flere av våre studieprogrammer, og vi har også fått klare tilbakemeldinger på at ressursene satt av til ledelse og støtte av våre seks fagavdelinger oppleves utilstrekkelig. Instituttet planlegger derfor en ny gjennomgang av den bemanningsplanen som er utarbeidet for nye vitenskapelige stillinger. Som rapportert tidligere så vil disse faktorene kunne påvirke og forskyve tidspunktet for balanse i bevilgningsøkonomien.

[Gi en kort og overordnet vurdering av økonomisk status og utvikling. Ledelsesvurderingene bør gi en vurdering av enhetenes handlingsrom og økonomiske risiko, samt omtale forhold som vil være sentrale for enhetens økonomi fremover.]

Dato: 17.9.21

Terje P. Hagen Knut Tore Stokke  
instituttleder administrasjonssjef